INI: Elregningini kukkunermi uagut pisuunngilagut | Sermitsiaq.AG\nINI: Elregningini kukkunermi uagut pisuunngilagut\nIninik attartortut 100-it missaanniittut elregningiisa kukkuneqarnerat inissiaatileqatigiit kukkunerigaat INI-p ilumunnginnerarpaa.\nSaturday, 19. July 2008 - 03:25\nKukkuneq uaniippoq, attartortut innaallagiaq erngup aqqutaanik inissiamut ingerlasumut qeritsaaliuutaasoq Nukissiorfrinnut toqqaannartumik akilertarsimammasuk.\nAttartornermut peqqussut naapertorlugu aningaasartuut taanna inissiaatileqatigiiffiit immikkoortortaanni ataasiakkaani ineqarnermut akiliutikkut akiligassaavoq.\nSuliani arlalinni INI-p attartortut qerinaveersaammut toqqaannartumik akiliisartutut unitsissimavai, taammaanneranillu Nukissiorfiit qerinaveersaammut sarfamik matusinissaq sioorasaarutigisimallugu.\n- Attartortut akilisussaajunnaarsippagut, kukkusoqarsimanera takusinnaagatsigu. Taakku qerinaveersaarutip sarfaanut toqqaannartumik akiliisussaanngillat. Peqatigitillugu nukissiorfiit ilisimatipparput attartortut inissiaatileqatigiiffiata kiffartuussineq taanna akilissagaat, INI-p aningaasaqarnermut pisortaa Charlotte Nørregaard erseqqissaavoq.\n- Soormi attartortut Nukissiorfinnut toqqaannartumik aaqqiissuteqaqqullugit qinnuigiinnanngilisigit, taamaalilluni qerinaveersaammut innaallagissaq akilernissaa pineqartillugu kinguleruttoornissaq pinngitsoortinniarlugu.?\n- Taamatut iliorpugut attartortunut kiffartuunniarlugit, taakku ingerlatsiviit assigiinngitsut akornanni uteqattaartinneqarnissaat pinngitsoorniarlugu. Kukkuneq uagut pisuussutiginngisarput iluarsisimavarput, aamma aningaasat 3000 kr.-nit attartortumut utertissimavagut, akiligassarlu taamaaliortariaqanngikkaluarluta inissiaatileqatigiit immikkoortortaanut ingerlateqqissimallugu, Charlotte Nørregaard oqarpoq.\nTaassuma ilannguppaa, attartortut elregningertik pillugu nalornissuteqartut INI-p atuinermut immikkoortortaqarfianut saaffiginnissinnaasut, taakku Nukissiorfiit suleqatigalugit attartortut iluamik nalunaarsorsimanersut misissorsinnaammassuk.\nKukkusoqarsimappat aningaasat kukkussutaasimasinnaasut utertinnissaat Nukissiorfiit akisussaaffigissavaa, kingornalu tamanna attartortunut nalunaarutigalugu, aningaasartuut peqqussut naapertorlugu ineqarnermut akiliutikkoorlugu akilerneqarsinnaassammat.